作者:魏了翁
標題:賀新郎
內容:千里樓前客。數從前、幾般契分，更誰同得。尚記流鶯催人去，又見莎雞當夕。嘆天運、相煎何急。幸自江山皆吾土，被南薰、吹信還相逼。臨大路，控長策。向來風月蘇家笛。問天邊、玉堂何似，黃岡秋色。萬事無心隨處好，風定一川澄碧。些個事、非公誰識。我亦年來知此意，但聰明、不及於前日。誰為我，指無極。